google/wiki40b huggingface dataset:
Džordžs Karlins

Karjera

Džordžs Karlins karjeru sāka 1950. gadu vidū. 1960. gados Karlins bieži uzstājās ASV komēdijas televīzijas raidījumā The Tonight Show. Šajā laikā Karlina uzstāšanās maniere un izskats bija līdzīgs citiem komiķiem. Šajā laikā komiķu materiāls bija bez lamu vārdiem un vinš uzstājās uzvalkā un ar īsiem matiem.
Karlins savu stilu kardināli mainīja 1970. gadu sākumā, sākot uzstāties izbalējušos džinsos, T-kreklā un ar atlaistiem, gariem matiem, kas tajā laikā bija ļoti neierasts izskats komiķiem. Šo izmaiņu dēļ Karlinu šobrīd dēve par kontrkultūras komiķi. Šajā laikā mainījās arī Karlina joki. Albumā Class Clown Karlins ierakstīja vienu no savām slavenākajām rutīnām Seven Dirty Words (latviešu: Septiņi rupjie vārdi). Šajā rutīnā Karlins nosauc un analizē septiņus vārdus, kurus nedrīkst teikt televīzijā: shit, piss, fuck, cunt, cocksucker, motherfucker un tits. Lai gan pretrunīgais materiāls veicināja Karlina popularitāti, jaunā rutīna pievērsa arī varas iestāžu uzmanību, un 1972. gadā pēc uzstāšanās Milvokī Karlinu apcietināja par piedauzības likumu (angļu: obscenity laws) pārkāpšanu.
Nākamajās desmitgadēs Karlins izcēlās ar varas iestāžu un amerikāņu kultūras kritiku savās stand up rutīnās. 1980. gados un 1990. gadu sākumā Karlins izdeva HBO speciālizlaidumu katru otro gadu. Karlins bijis aktieris filmās Dogma, Jay and Silent Bob Strikes Back un Shining Time Station filmu sērijā, tāpat Karlins ierunājis multfilmas Vāģi un Bila un Teda neticamie piedzīvojumi.
Karlins turpināja uzstāties un rakstīt jaunu materiālu savam stand up līdz sava mūža galam, un pēdējo HBO speciālizlaidumu un disku It’s Bad For Ya Karlins izdeva četrus mēnešus pirms savas nāves, savukārt pēdējo reizi Karlins uzstājās nēdēļu pirms savas nāves Lasvegasā.

Nāve

Džordžs Karlins nomira 2008. gada 22. jūnijā sirds mazspējas dēļ. Problēmas ar sirdi Karlinu mocīja jau kopš 1970. gadu vidus. Pirmo sirdstrieku Karlins piedzīvoja 41 gada vecumā 1978. gadā. Vēlāk Karlins cieta arī no sirds aritmijas. Viņš nomira slimnīcā Santamonikas pilsētā, Kalifornijas štatā 71 gada vecumā. Džordžs Karlins, saskaņā ar paša vēlmēm, tika kremēts un viņa bēres bija privātas.
Links 2 3 4

Videoklips

Videoklips ir veidots pilnībā ar datora grafiku. Tas stāsta par skudru pūžņa cīņu pret kukaiņiem. Ir divas videoklipa versijas - ar cenzūru un bez. Bez cenzūras versijas garums ir 3 minūtes un 34 sekundes (par 5 sekundēm garāks), beigās parāda skudru nogalināta cilvēka roku.

Dziesmu saraksts

Singlā ir dziesma "Hallelujah", kas netika iekļauta albumā "Mutter".
Viltuspalmu dzimta

Apraksts

Daudzgadīgi lakstaugi uz zemes, kāpelētājaugi un epifīti. Pavirši aplūkoti, pēc lapojuma nedaudz atgādina palmas.
Lapas vairumam ģinšu 40—150 cm garas, dakšaini divšķeltas ar smailām plūksnām un kāta garumu no vienas līdz divām trešdaļām no lapas kopējā garuma, arī veselas (Ludovia) vai plaukstveidīgi dalītas četrās plūksnās (Carludovica). Uz stublāja novietotas pamīšus vai spirāliski.
Ziedi cilindriskās vai ieapaļās vālītēs, kuras pie pamata skauj 2—8 zaļas, baltas, dzeltenas vai sarkanas seglapas. Putekšņlapas 10—20 (dažām sugām līdz 150).
Auglis — sulīga vai pasausa oga. Apputeksnē kukaiņi.

Izplatība

Sastopamas tropu joslā Centrālamerikā, iekļaujot Karību jūras dienvidu daļas salas, un Dienvidamerikā. Amazones baseina centrālajā daļā regulāri sastopamas 10—12 viltuspalmu sugas. Dzimtas daudzveidības centrs ir apgabals no Panamas līdz Venecuēlai.

Veģetācija

Aug tropu ēnainu lietus mežu un mākoņu mežu zemsedzē, uz koku stumbriem no jūras līmeņa līdz 2,5—3 km v.j.l. Andu austrumu nogāzēs. Dažas sugas ir tipiski epifīti. Vairākas sugas, kā dakšainā viltuspalma, veido lielas audzes un dažviet ir ekosistēmas dominanti zemsedzē vai kāpelējot augšup pa koku stumbriem.
Karbīdi

Karbīdi ir elementu binārie savienojumi ar oglekli. Karbīdus iegūst, reaģējot attiecīgajam elementam vai tā oksīdam ar oglekli augstās temperatūrās. Aktīvu (sārmu un sārmzemju) metālu karbīdi var reaģēt ar ūdeni, veidojot ogļūdeņražus. Pārejas metālu karbīdi ir ļoti cietas vielas. Silīcija karbīds ir cieta, elektrību vadoša viela, kuru lieto sildelementiem.
Pazīstamākais karbīds ir kalcija karbīds, kuru lieto acetilēna iegūšanai metināšanas vajadzībām un ikdienā bieži sauc vienkārši par karbīdu.
Aizpūres baznīca

Vēsture

Veidojoties draudzei, tai Ciblas pagasta Dolgošeju sādžā pederēja viens hektārs zemes, 10 ha meža un purva pļavas. 1931. gada 31. maijā Ludzas dekāns Antonijs Urbšs un Eversmuižas draudzes prāvests Kazimirs Buto izvēlējās vietu baznīcas celšanai. Draudzes komiteja vāca ziedojumus baznīcas celšanai. Topošās baznīcas pamatus ielika prāvests Buto, 1933. gada 8. augustā draudzē ieradās jauns prāvests, kurš turpināja iesāktos darbus pie baznīcas celšanas, vienlaicīgi noturot dievkalpojumus neapdzīvotā mājā. Baznīcas projektu veidoja būvtehniķis Škutāns, bet celtniecības darbus vadīja Sokolovs. 1933. gada 20. augustā jaunceļamās baznīcas pamatus iesvētīja Ludzas dekāns Antonijs Urbšs. Sākot ar tā paša gada 18. novembri dievkalpojumi notika pagaidu ēkā. Reizē ar baznīcu tika būvēta arī plebānija. Baznīcu uzcēla 1935. gadā un to konsekrēja bīskaps Jāzeps Rancāns. Baznīcas apdares un labiekārtošanas darbi turpinājās arī vēlākos gados līdz pat 1971. gadam. Baznīcā atrodas relikvārijs, kam ir valsts nozīmes mākslas pieminekļa statuss.

Draudze

Draudze iekļaujas Romas Katoļu Rīgas Metropolijas klēra Rēzeknes-Aglonas diecēzē. Draudze dibināta 1929. gadā. Draudzi apkalpo prāvests Rolands Abrickis. Draudzei ir divas kapsētas — Aizpūres kapsēta un Veremu kapsēta.

Draudzes lielākie svētki

Draudzes lielākie svētki ir Jaunavas Marijas pastāvīgā palīga svētki, Svētā Bērtuļa svētki, Svētās Terēzijas no Bērna Jēzus svētki.

Tehniska informācija

Aizpūres baznīca ir koka 14 metrus gara un 9,25 metrus plata vienjoma celtne ar koka grīdu. Baznīcai ir skārda jumts un viens tornis, no ārpuses tā ir apšūta ar dēļiem. Ap baznīcu ir koka žogs. Baznīcas iekštelpā solos var novietoties 52 cilvēki.
Burbons

Burbons ir amerikāņu viskija veids, kas nogatavināts ozolkoka mucās un izgatavots pamatā no kukurūzas. Tā nosaukums atvasināts no Francijas Burbonu dinastijas, bet nav precīzi zināms, vai viskija nosaukumu ietekmēja Burbonu apgabala nosaukums Kentuki vai Burbonu iela Ņuorleānā. Burbons tiek izgatavots kopš 18. gadsimta, bet par nosaukuma izmantošanu atrodami dati no 19. gadsimta 20. gadiem, un nosaukums Kentuki pastāvīgi sākts izmantot 19. gadsimta 70. gados. Lai arī burbonu drīkst izgatavot jebkur ASV teritorijā, tas pārsvarā tiek saistīts ar ASV dienvidiem un īpaši Kentuki štatu. 2014. gadā burbona ražotāju ieņēmumi no ASV pārdotā apjoma sastādīja 2,7 miljardus ASV dolāru, un burbons veidoja aptuveni divas trešdaļas no 1,6 miljardus vērtā ASV alkoholisko dzērienu eksporta apjoma.
Diēzs

Diēzs (♯; franču: dièse, grieķu: diesis — tulkojumā, augstāka skaņa) ir nošu alterācijas zīme, kas muzikālajā notācijā paaugstina skaņu par pustoni. Nošu līnijkopā tas atgādina atsauču tagā izmantoto zīmi (#), tādēļ datorrakstā to pieņemts apzīmēt tā. Eksistē arī dubultdiēzi (), kas paaugstina skaņu par diviem pustoņiem jeb veselu toni, bet retāk ir sastopams arī pusdiēzs (), pusotrs diēzs () un trīskāršais diēzs.
Mercury-Atlas 7

Apkalpes piezīmes

Sākotnēji Mercury-Atlas 7 misijai bija paredzēts Donalds Sleitons ar Širru kā dublieri. Trenējoties centrifūgā, Sleitonam tika atklāta sirds aritmija, tādēļ viņš tika atstādināts no lidojuma. Ja Sleitons būtu lidojis MA-7, kosmosa kuģis būtu saukts par Delta 7 (ceturtais grieķu alfabēta burts kā ceturtais pilotējamais lidojums).
Fronte tēva pagalmā

Sižets

1944. gads padomju atkarotajā Latvijas daļā. No frontes dzimtajā pusē atgriezies Antons Paipala un kļūst par pirmo pagasta partorgu. Turpinās cīņas ar mežabrāļiem un padomju kārtības iedibināšana. Kad tiek arestēts Antona brālis, zemnieks Kārlis Paipala, Antons nespēj viņam palīdzēt.
Sojuz TMA-19

Lidojuma gaita

Starts notika 2010. gada 15. jūnijā 21:35:19 UTC ar nesējraķeti Sojuz-FG no Baikonuras kosmodroma 1. starta laukuma 5. palaišanas iekārtas.
Ar SKS kosmosa kuģis saslēdzās 17. jūnijā 22:21 UTC pie Zvezda moduļa. Tuvošanās un saslēgšanās operācijas notika automātiskā režīmā.
28. jūnijā 19:13 UTC Sojuz TMA-19 atvienojās no Zvezda moduļa un atvirzījās 30 m attālumā. Tad tas aplidoja staciju un 19:38 UTC pieslēdzās pie Rassvet moduļa. Šī operācija tika veikta, lai atbrīvotu Zvezda portu jauna kuģa Progress M-06M uzņemšanai. Saslēgšanās tika veikta rokas režīmā, jo automātiskā tuvošanās sistēma Rassvet modulim vēl nebija pilnībā uzstādīta. Pārlidojuma laikā kosmosa kuģī atradās visa tā apkalpe: Jurčihins, Vokere un Vīloks.
Nolaišanās sākotnēji bija plānota 2010. gada 30. novembrī. Tā kā Astanā 1. un 2. decembrī bija paredzēta EDSO samits, tad Kazahstāna savā gaisa telpā ierobežoja gaisa kuģu kustību jau dažas dienas pirms samita un lūdza pārcelt arī Sojuz TMA-19 nolaišanos, jo tās apkalpošanai nepieciešami vairāku lidmašīnu un helikopteru lidojumi. Kosmosa kuģa nolaišanās tika pārcelta dažas dienas agrāk — uz 26. novembrī, rezerves diena 27. novembrī.
2010. gada 26. novembrī 01:23:13 UTC Sojuz TMA-19 atvienojās no stacijas. Bremzēšanas manevrs sākās 03:55:12 UTC un ilga 260 sekundes. 04:46 UTC nolaižamais aparāts nosēdās Kazahstānas teritorijā, uz ziemeļiem no Arkalikas.
Saulessvece (filma)

Sižets

Galveno varoni, zēnu Juri māte audzina viena lauku ciematā. Jura māte mīl kolhoza šoferi Jāni un viņi vēlas precēties. Gaidāmajām kāzām Juris kā lielu noslēpumu gatavo dāvanu - saulessveci, ko audzē meža klajumā.
1989. gada Latvijas čempionāta šahā 1. līga

1989. gada Latvijas šaha čempionāta 1. līga - Latvijas PSR 46. šaha čempionāta vīriešiem 1. līga.

Turnīra gaita

Devītais un pēdējais 1. līgas turnīrs notika no 2. līdz 22. februārim 1989. gadā Rīgā. 
Latvijas PSR čempionāta finālā iekļuva 1.-4. vietas ieguvēji. Otro reizi pēc kārtas un kopumā trešo reizi 1. līgas vēsturē par uzvarētāju kļuva Vlads Šuļmans, kurš izcīnīja visvairāk uzvaru un nezaudēja nevienā partijā. Otro vietu tikpat pārliecinoši izcīnīja Aleksandrs Čehlovs, bet trešo un ceturto dalīja nākamais lielmeistars Normunds Miezis un Jānis Daudzvārdis, kuri par puspunktu apsteidza tuvākos sekotājus.
Jau nākamajā gadā notika Latvijas šaha čempionāta reforma, un trīspakāpju sistēmas "atlases turnīrs - 1. līga - augstākā līga" vietā nākamajos trīs gados tika rīkoti atklāta tipa turnīri pēc Šveices sistēmas ar rekordlielu dalībnieku skaitu.
Teteles pagasts

Vēsture

Dibināts pēc muižu pagastu likvidēšanas sakarā ar 1866. gada pagastu pašvaldību likuma pieņemšanu. Pēc 1920. gada zemes reformas Tetelmindes muiža (Tetelmünde) tika sadalīta 50 vienībās (no tām 6 piegriezumi) 355 ha kopplatībā, Ānes muiža (Aahof) 35 vienībās 332 ha kopplatībā, Langervaldes muiža iekļauta Jelgavas pilsētas teritorijā.
1945. gada 2. novembrī pagastā izveidoja Annas un Teteles ciema padomes. Pagastu likvidēja 1949. gada 31. decembrī, ciemus iekļaujot Jelgavas rajonā. Mūsdienās Teteles pagasta teritorija iekļauta Ozolnieku novada Cenu un Sidrabenes pagastos un neliela daļa Jelgavas pilsētā.
Rīgas 54. vidusskola

Vēsture

Rīgas 54. vidusskola dibināta 1959. gadā un sākotnēji atradās Baltajā ielā 10, 1968. gadā uzcēla tagadējo skolas ēku Baltajā ielā 22. Latvijas skolu reformas gaitā 2009. gadā tai pievienoja likvidēto Iļģuciema sākumskolu.

Izglītības programmas

Pamatizglītības mazākumtautību programma (21011121), Vispārējās vidējās izglītības vispārizglītojošā virziena mazākumtautību programma (31011021).
Mikrofona aptauja

Mikrofona aptauja bija Latvijā notiekošs dziesmu konkurss, kurā klausītāju un skatītāju balsojumā noteica gada populārāko latviešu dziesmu. Aptauja notika katru gadu no 1968. gada līdz 1994. gadam, izņemot laika posmā no 1972. līdz 1975. gadam, kā arī 1983. gadā.
No komponistiem visvairāk uzvaru konkursā uzvarēja Raimonda Paula dziesmas (11 reizes), no dziedātājām visvairāk uzvaru tika Mirdzai Zīverei (4), bet no grupām – Jumpravai (2 reizes).
2005. gada 28. decembrī Ķīpsalā notika "Mikrofona" 40 gadu jubilejas koncerts, kurā piedalījās visas 22 uzvarētājdziesmas, bet ne visas no tām izpildīja oriģinālie mākslinieki. Par uzvarētāju kļuva 1976. gada 1. vietas ieguvēji Viktors Lapčenoks un Nora Bumbiere ar "Mēmo dziesmu". Koncertā dziesmu viens pats dziedāja Lapčenoks. Otrajā vietā konkursā palika cita Raimonda Paula dziesma "Mežrozīte".
2011. gadā "Latviešu Radio" atjaunoja "Mikrofona aptauju".

Aptaujas raksturojums

Nevar uzskatīt, ka vienmēr konkursā uzvarēja patiešām populārākā dziesma, bieži vien Padomju varai ne tik draudzīgie izpildītāji neuzvarēja konkursā vai arī tiem neļāva piedalīties tajā. Dažas tautā ļoti populāras dziesmas, iespējamās aptaujas uzvarētājas, tika vispār vienkārši aizliegtas un aptaujā nevarēja piedalīties. Divas no tām: Mārča Kalniņa dziesma "Laimesputns" un Ivara Žinduļa "Sapņu bites". Ne reizi neuzvarēja arī Imanta Kalniņa dziesmas, bet 1981. gadā 2. vietā palika Ulda Stabulnieka ļoti populārā dziesma "Tik un tā". Vienīgi jau atmodas laikos uzvarēja patriotiskās latviešu dziesmas.

1968. gads

1965. gadā sāka skanēt Latvijas Radio raidījums "Mikrofons", kas 1968. gadā sarīkoja pirmo "Mikrofona" dziesmu aptauju. Tajā uzvarēja Raimonda Paula komponētā un Zigfrīda Račiņa izpildītā dziesma "Mežrozīte".

1978. — 1982. gads

1978. gada aptaujā uzvarēja "Tai pilsētā" (M. Zīvere un A. Kukule), 1979. gada aptaujā "Es aiziet nevaru" (M. Zīvere), 1980. gada aptaujā "Kamola tinēja" (I. Skrastiņš), 1981. gadā "Dāvāja Māriņa" (A. Kukule un L. Kreicberga) un 1982. gadā "Cielaviņa" (J. Paukštello). 1982. gads bija pēdējais, kad uzvarēja Raimonda Paula dziesma.

1984. — 1994. gads

Kopš 1984. gada Mikrofona aptaujas dziesmas kļuva aizvien patriotiskākas, gaisā bija jūtama jau Atmodas tuvošanās. 1984. un 1985. gadā uzvarēja Mirdza Zīvere ar attiecīgi Ulda Marhilēviča "Lūgumu" un Zigmara Liepiņa "Zibsnī zvaigznes aiz Daugavas". 1986. gadā par uzvarētājiem kļuva Līvu izpildītā "Dzimtā valoda", kas gan nepatika padomju varai un finālkoncertā aizliedza piedalīties solistam J.Grodumam. 1987. gadā uzvarēja brāļi Āris un Saulceris Ziemeļi ar lirisko "Uzsniga sniedziņš balts", bet turpmākajos gados skatītāji par uzvarētājiem izvēlējās roka dziesmas. 1988. gadā uzvarēja Igo ar vienu no atmodas himnām "Pie laika", bet 1989. gadā grupa Pērkons ar romantisko "Mēs pārtiekam viens no otra". Nākamajos divos gados triumfēja grupas Jumprava dziesmas "Baltā" un "Peldētājs", pēc grupas darbības pārtraukšanas 1992. gadā uzvarēja Aigara Grāvera solodziesma "Klusumā". 1993. gadā uzvarēja Bet Bet ar dziesmu "Vakara vējā", bet par pēdējiem uzvarētājiem 1994. gadā kļuva rokgrupas Linga dziesma "Nāc man līdz".
Petra Papa

Personīgā dzīve

2018. gada jūnijā apprecējusies ar Krievijas šaha lielmeistaru Sergeju Grigorjancu.
Goliat

Lidojuma gaita

Goliat tika palaists 2012. gada 13. februārī 10:00 UTC ar nesējraķeti Vega no Gviānas kosmiskā centra. Vega, kas ir vairāku Eiropas valstu kopražojums, šis bija pirmais lidojums. Kopā ar Goliat tika palaisti arī pavadoņi LARES, ALMASat-1, XaTcobeo, UniCubeSat-GG, ROBUSTA, e-st@r, MaSat-1 un PW-Sat.
26. februārī parādījās informācija par to, ka orbītā Goliat nekontrolēti griežas, tam nedarbojas stabilizācijas sistēma.
Pavadonis vienu reizi bija nosūtījis kļūdainu telemetriju, bet sakarus ar to neizdevās nodibināt.
2015. gada 2. janvārī Goliat iegāja atmosfērā un sadega.
Ferdinands Neireiters

Dzīves gājums

Dzimis 1893. gada 23. jūlijā Budapeštā inženiera Ferdinanda fon Neireitera ģimenē. Mācījās ģimnāzijā Vīnē, studēja medicīnu Vīnes universitātē (1912-1919), piedalījās Pirmajā pasaules karā (1914-1918). Bija subasistents Vīnes universitātes Anatomijas institūtā (1919-1920), 1920. gadā aizstāvēja medicīnas doktora grādu, pēc tam asistents un prozektors Vīnes universitātes Tiesu medicīnas institūtā (1920-1922). 1923. gadā iecelts par Latvijas Universitātes tiesu medicīnas vecāko docentu, šajā amatā viņš strādāja līdz 1937. gadam. 
1927. gadā F. Neireiters nodibināja Rīgas pilsētas dzērāju labošanas punktu un bija viens no starptautiskās Kriminālbioloģijas biedrības (Kriminalbiologischen Gesellschaft) dibinātājiem. 1933. gadā viņu ievēlēja par Vācu dabaspētnieku akadēmijas Leopoldina (Deutsche Akademie der Naturforscher Leopoldina) locekli.
1937. gadā pārcēlās uz dzīvi Berlīnē, bija Vācijas impērijas Veselības ministrijas (Reichsgesundheitsamt) Kriminālbioloģijas pētniecības iestādes vadītājs (1937-1938). 1938. gadā Latvijas Universitāte viņam piešķīra Dr. med. honoris causa goda doktora nosaukumu.
1939. gadā vadīja tiesu medicīnas katedru Hamburgas universitātē, Otrā pasaules kara laikā profesors Strasbūras universitātē (1941-1944). 
Miris no tuberkulozes un vēža 1946. gada 7. jūnijā Peterštāles sanatorijā.
Mežmalas iela (Jūrmala)

Sabiedriskais transports

Pa Mežmalas ielu kursē 3. autobuss. 3. autobusam Mežmalas ielā ir 5 pieturas. Arī 5. autobuss, no 20. gadsimta 90. gadiem līdz tā slēgšanai, kursēja pa Mežmalas ielu.
Ponciāni atklātne

Vēsture

Pirmoreiz pieminēta Getingenes rokrakstā. Pirmais to pētījis itāļu šahists D. Ponciāni traktātā "Nesalīdzināmā šaha spēle" (1769. g.), no kā radies arī atklātnes nosaukums. Pēc tam tās analīzi rakstā "Angļu partija" ("The English Opening") publicējis angļu šahists H. Stauntons.

Stratēģiskā ideja

Baltie plāno ar uzbrukumu centrā d2-d4 izveidot spēcīgu centru, bet balto trešais gājiens kavē tiem figūru attīstību un dod iespēju melniem izlīdzināt spēli.
Mūsdienu praksē atklātne sastopama ļoti reti.
Mazais jakāns

Izplatība

To var sastapt Angolas, Botsvanas, Burkina Faso, Burundi, Kamerūnas, Centrālāfrikas Republikas, Čadas, Kongo Demokrātiskās Republikas, Kotdivuāras, Etiopijas, Kenijas, Malavi, Mali, Maurīcijas, Mozambikas, Namībijas, Nigēras, Nigērijas, Ruandas, Sjerraleones, Dienvidāfrikas, Sudānas, Svazilendas, Tanzānijas, Ugandas, Zambijas un Zimbabves tropu biomās; purvainās, aplūdušās vietas, dīķos, ezeros, dažādās saldūdens ūdenstilpnēs, kurās aug peldoši ūdensaugi.

Izskats

Mazā jakāna ķermeņa garums ir apmēram 16 cm, svars 41 g, tas ir vismazākais visā jakānu dzimtā (salīdzinājumam pārējie jakāni parasti ir 20—30 cm lieli). Kā visiem jakāniem arī mazajam jakānam ir garas kājas ar gariem pirkstiem un nagiem, kas ļauj mazajam jakānam staigāt pa peldošo ūdensaugu lapām. Apspalvojums mazajam jakānam ir dzeltenbrūns ar baltu vēderu, kaklu un galvu. Galvas virsa oranža, kakla aizmugure un pleci dzelteni, arī vēders reizēm dzeltenīgs. Uz acīm tumši brūna, šaura josla. Knābis brūns, kājas zaļas. Spārnu lidspalvas tumši brūnā krāsā, astes virspuse oranža.

Ieradumi

Mazais jakāns ne tikai var staigāt pa ūdensaugiem, bet arī var peldēt. Tas pamatā barojas ar kukaiņiem, piemēram, tauriņiem, bitēm, lapsenēm, siseņiem un skudrām. Tas medī nelielas zivis, krabjus, garneles un citus ūdens iemītniekus.
Šī ir vienīgā jakānu suga, kuras mātītes un tēviņi veido monogāmus pārus. Tiem ir ligzdošanas teritorija, kas tiek aizsargāta no citiem jakānu pāriem. Abi dzimumi piedalās olu perēšanā un mazuļu audzināšanā.
Giorgijs Margvelašvili

Personīgā dzīve

Bez dzimtās gruzīnu valodas Margvelašvili pārvalda angļu un krievu valodu. Viņa hobijs ir adīšana. Margvelašvili reti izsakās par savu privāto dzīvi. Viņam ir meita Anna no pirmās laulības (dzimusi 1995. gadā), kura studējusi Maskavā. 2014. gada 10. septembrī Margvelašvili Dušeti pilsētā apprecēja savu ilgstošo partneri Maku Čičua (dzimusi 1965. gada 31. martā), kura bijusi grima māksliniece un epizodiski arī dziedātāja un aktrise. 2015. gada 2. februārī viņiem piedzima dēls Teimurazs.
Fokina

Maļcova cements

Fokina ir jaunā pilsēta. Līdz 1964. gadam tā bija pilsētciemats Cementnija. Šāds nosaukums saistīts ar faktu, kā 1899. gadā šeit tika uzbūvēta liela cementa rūpnīca Mal'covskij portlandcement (Maļcovu dinastija bija visu vietējo zemes īpašnieks). Līdz 1922. g. šī rūpnīca bija Žizdras apriņķa, Kalugas guberņas sastāvā, bet tajā gadā visa Žizdras apriņķa rietumu daļa tika pievienota Djatkovas pagastam (Bežicas apriņķa).
20. gadsimta otrajā pusē šī rūpnīca bija ievērojami palielināta, un tagad tā ir vislielākā Krievijā un Eiropā.

Šodien

Jaunais pilsētas nosaukums ir par godu revolucionāram Ignatam Fokinam (1889—1919), kas cīnījās par padomju varu Brjanskā.
Līdz 2002. gadam Fokina (Cementnija) bija Djatkovas rajona sastāvā, bet tagad Fokina ir apgabala pakļautības pilsēta. Tajā ir dzelzceļa stacija starp Brjansku un Vjazmu.
Pēc cementa ražošanas, ekoloģiska situācija pilsētas centrā ir nelabvēlīgā. No 1969. gada pilsētai pieder bijušais ciems (tagad — daudzstāvu mikrorajons) Šibeņeca, 5 km uz dienvidrietumiem no pilsētas, kur šodien vairāk nekā 10 tūkstoši iedzīvotāju.
Arvīds Mālītis

Dzīvesgājums

Dzimis 1900. gada 12. novembrī Rīgā. Mācījās Rīgas reālģimnāzijā. Latvijas brīvības cīņu laikā bija Rīgas skolnieku rotas, pēc tam Atsevišķā III bataljona un 3. Jelgavas kājnieku pulka karavīrs (1919). Latvijas kara skolas kadets, pēc skolas beigšanas paaugstināts leitnanta pakāpē, bija Bruņoto vilcienu diviziona Ložmetēju vada komandieris (1920-1921).
Studēja Latvijas Universitātē, bija studentu korporācijas Fraternitas Livonica loceklis. Strādāja sava mātesbrāļa Anša Gulbja izdevniecībā, pēc viņa nāves 1936. gadā pārņēma izdevniecības vadību. Turpināja izdot „Latviešu konversācijas vārdnīcu”.
Otrā pasaules kara beigās 1944. gadā viņš devās trimdā uz Vāciju, vēlāk pārcēlās uz dzīvi Austrālijā. Miris 1971. gada 28. septembrī Melburnā.
Zāle (grupa)

Nosaukums

Grupas nosaukuma izvēli vēlākā intervijā viens no tās dibinātājiem Pēteris Draguns skaidroja šādi:
 Zāle ir tāds ļoti ietilpīgs jēdziens, kas sevī ietver gan zāles smalkumu, gan zāles dzīvotgribu, gan izturību un spēku, arī to, ka tā ir dažāda, visvisāda. Katrā ziņā nosaukums „Zāle” iedod tādu atmosfēru.
 — Pēteris Draguns

Vēsture

Martas Kreituses un Pētera Draguna pirmie mēģinājumi kopā muzicēt bija jau 1990. gados, tomēr nekāda grupa vēl toreiz netika izveidota. Atkal abi satikās 2013. gada beigās un, iesaistot, arī Kasandru Kaņepi, izveidoja grupu „Zāle”. Grupas pirmās uzstāšanās notika 2015. gada 19. februārī Ģertrūdes ielas teātrī Rīgā. 2015. gadā grupai pievienojās Tarass Kuzmenko, Kira Maija Kirsanova un Aivis Gailītis. Tajā pašā gadā Naba Music arī izdeva grupas debijas albumu „Viņa”, kura atvēršanas koncerts notika tā gada 1. maijā, mūzikas klubā Nabaklab. 2016. gadā Kultūras inovāciju centrs laida klajā grupas otro albumu „Viņš”, kura atvēršanas koncerts notika tā gada 15. decembrī Zirgu ielas koncertzālē.
Ramūns Navardausks

Privātā dzīve

Navardausks dzimis Šilalē, šobrīd dzīvo Olivā, Valensijas apgabalā, Spānijā.
Ozrens Nedeļkovičs

Biogrāfija

Divkārtējs Belgradas pilsētas šaha čempionāta uzvarētājs (1927, 1929). 1932. gadā uzvarējis šaha turnīrā Zemunā (tagad viens no Belgradas rajoniem). 1938. gadā Ļubļanā piedalījies Dienvidslāvijas šaha čempionātā, kurā ierindojies 12. vietā (uzvarēja Bora Kostičs).
Pārstāvējis Dienvidslāvijas komandu neoficiālajā Pasaules šaha olimpiādē 1936. gadā un individuālajā vērtējumā izcīnījis zelta medaļu.
Pēc Otrā pasaules kara pārstāvējis Dienvidslāvijas šaha izlasi dažādos mačos ar Šveici (1947, 1950), Austriju (1949), Nīderlandi (1949, 1950), Zviedriju (1950), Lielbritāniju (1951), Rietumvāciju (1951, 1952, 1954), Itāliju (1951, 1953, 1954) un Ungāriju (1957, 1960).
Bijis pazīstams arī kā vairāku šaha mācību grāmatu autors. Bijis Dienvidslāvijas centrālās avīzes Borba šaha nodaļas redaktors (1968—1984).
Valsts aizsargājamie kultūras pieminekļi Dobeles novadā

Šajā lapā apkopoti valsts aizsargājamie kultūras pieminekļi Dobeles novadā.
 Kultūras pieminekļu karte
Šis saraksts tiek veidots no Vikidatiem, to periodiski atjaunina bots.
Horda (matemātika)

Horda ir nogrieznis, kas savieno riņķa līnijas divus punktus. Jo tuvāk horda atrodas riņķa līnijas centram, jo garāka. Hordu, kas iet caur centru, sauc par diametru. Riņķa līnijas hordas pieskares leņķa lielums ir vienāds ar pusi no tā loka leņķiskā lieluma, kuru ietver leņķa malas.